Boer Brandon ‘kan taamlik kieskeurig wees’ | Netwerk24
Boer Brandon ‘kan taamlik kieskeurig wees’
Deur Ischke de Jager 20 Mei 2019 13:20
Boer Brandon bewonder die vroue wat hul hart op die spel plaas en hulle vir Boer soek ’n vrou inskryf.
Boer Brandon Foto: Verskaf
“Al die vroue is baie dapper om hul lewe ’n rukkie eenkant toe te skuif in die hoop om liefde te vind,” sê hy.
Brandon (31) is ’n skaap- en beesboer van Stutterheim in die Oos-Kaap en waag ’n kans op liefde in die 12de seisoen van dié werklikheidsreeks op kykNET.
Die tien boere vir die nuwe seisoen is verlede Sondagaand bekend gemaak. Hulle is tussen 26 en 51 jaar oud, vyf is van die Wes-Kaap, twee van die Noord-Kaap, twee van die Oos-Kaap en een van Gauteng.
Daar is die eerste keer ook ’n boer wat op soek is na ’n man as pasmaat, die 37-jarige Damian, ’n skaap- en beesboer van Bapsfontein in Gauteng.
Netwerk24 het al tien boere beter leer ken en Brandon is die derde boer wat sy hartsgeheime verklap.
Dié boer voer aan dat hy taamlik kieskeurig kan wees wanneer dit by verhoudings kom en nie sommer net ’n verhouding sal aanknoop net om iemand te hê nie.
“Ek sal net in ’n verhouding met iemand betrokke raak as ek regtig van (die persoon) hou,” sê hy.
Hy soek iemand wat hom kan uitdaag om ’n beter mens te wees en iemand wat hy kan druk om die beste in haar na vore te bring.
“Ek is op soek na ’n maat. Dit sal wonderlik wees om iemand te hê wat saam met my op die plaas kan werk, maar ek sal ook nie omgee as sy ’n ander werk het nie, mits ons mekaar se passies ondersteun.”
Volgens Brandon sal dit ideaal wees as sy familie van sy gekose lewensmaat hou, maar hy is dit eens dat hy die een is wat op die ou end gelukkig moet wees.
Ek dink daar is tye om terug te hou en tye om net te gaan met wat reg voel, maar ek stem nie noodwendig saam dat ’n mens die water elke keer moet toets nie.
Hy geniet die buitelewe en is nogal ’n sportiewe persoon, dus sal hy graag iemand wil hê wat sport en buitemuurse aktiwiteite saam met hom kan beoefen.
Oor die gesoen op die onlangse eerste seisoen van Suid-Afrika se eie The Bachelor, sê Brandon dis nie iets waarmee hy heeltemal saamstem nie.
“Ek dink daar is tye om terug te hou en tye om net te gaan met wat reg voel, maar ek stem nie noodwendig saam dat ’n mens die water elke keer moet toets nie.”
* Vroue en mans wat droom van ’n lewe op die plaas, kan nou weer vir Boer soek ’n vrou inskryf.
Skryf in op kykNET se webtuiste (www.kyknet.tv), bel 079 335 5137 of stuur ’n e-pos na boer@marche.media. Inskrywings sluit op 31 Mei om middernag.
Kykers sal van Oktober af kan sien hoe die vyf boere wat die meeste briewe ontvang het, vaar.